ฟิทช์เริ่มเกณฑ์ใหม่จัดอันดับ กองทุนตลาดเงินในของไทย
&nbsp;
20 ส.ค. 2554

โพสต์ทูเดย์ — ฟิทช์ฯ ประกาศใช้เกณฑ์ใหม่จัดอันดับกองทุนรวมตลาดเงินในไทย หวังแยกจากกองตราสารหนี้ หลังต่างประเทศใช้แล้ว
บริษัท ฟิทช์ เรทติ้งส์ (ประเทศไทย) ประกาศใช้หลักเกณฑ์ใหม่และระดับอันดับกองทุนรวมใหม่ (Rating Scale) ในการจัดอันดับกองทุนรวมตลาดเงินในประเทศไทย โดยหลักเกณฑ์ใหม่และ Rating Scale ใหม่นี้ ประกาศใช้สำหรับกองทุนรวมตลาดเงินในต่างประเทศ ตั้งแต่ต้นปี 2553
ทั้งนี้ หลักเกณฑ์ใหม่ที่ใช้ในการจัดอันดับกองทุนรวมตลาดเงินได้มีการปรับปรุงปัจจัยหลักในการประเมินความเสี่ยงทางเครดิต ความเสี่ยงทางตลาดและความเสี่ยงทางสภาพคล่องของสินทรัพย์ที่ลงทุน และยังได้มีการใช้ Rating Scale ใหม่สำหรับกองทุนรวมตลาดเงิน โดยเฉพาะเพื่อแบ่งแยกอันดับกองทุนรวมตลาดเงินจากอันดับกองทุนรวมตราสารหนี้ประเภทอื่นอื่น ข้อมูลเพิ่มเติมสามารถหาได้จากรายงาน “Global Money Market Fund Rating Criteria” วันที่ 5 ต.ค.2552 และ “National Scale Money Market Fund Rating Criteria” วันที่ 15 มี.ค.2553 ซึ่งสามารถหาได้จาก ‘www.fitchratings.com’
หลักเกณฑ์ใหม่ที่สำคัญ ได้แก่ เกณฑ์การประเมินสภาพคล่องของสินทรัพย์ที่ลงทุนเพื่อดูความสามารถของกองทุนในการรองรับความเสี่ยงที่เกิดจากการขายหน่วยลงทุนของผู้ถือหน่วยในช่วงที่ภาวการณ์ไม่ปกติ รวมถึงการนำ Portfolio Credit Factor มาใช้ในการประเมินความเสี่ยงทางเครดิต โดยพิจารณาจากอันดับเครดิตและระยะเวลาในการครบกำหนดชำระของสินทรัพย์ที่ลงทุน 
นอกจากนี้ ฟิทช์ฯ ได้ปรับเพิ่มหลักเกณฑ์ในการกระจายตัวของสินทรัพย์ที่ลงทุน หลักเกณฑ์ใหม่ มีการใช้ค่าเฉลี่ยของอายุจนถึงวันครบกำหนดชำระของสินทรัพย์ที่ลงทุน(Weighted Average Final Maturity – WAMf) เพิ่มเติมจากการใช้ค่าเฉลี่ยของอายุจนถึงวันที่มีการกำหนดอัตราดอกเบี้ยใหม่ของสินทรัพย์ที่ลงทุน (Weighted Average Maturity to Reset Date – WAMr) พร้อมทั้งพิจารณามากขึ้นถึงบทบาทของผู้สนับสนุนกองทุน เช่น ผู้ถือหุ้นบริษัทจัดการ 
สำหรับอันดับกองทุนรวมตลาดเงินที่ “AAAmmf(tha)” แสดงถึงระดับสูงที่สุดภายใต้ Rating Scale ใหม่